Ozzy Osbourne

Ozzy Osbourne (sünninimega John Michael Osbourne; sündinud 3. detsembril 1948 Astonis Birminghamis) on briti muusik, kes sai kuulsaks ühe heavy-metal'i looja, ansambli Black Sabbath solistina. Ozzyl oli koolis õppimisega tõsiseid probleeme, pigem eelistas ta tegelda muusikaga. Nii tegi ta kaasa oma koolikaaslase Tony Iommi bändis Earth, mis viljeles psühhedeelset rokki. 1960. aastate lõpus huvitusid Ozzy ja teised bändi liikmed üha enam süngetest, hirmutavatest teemadest ning inspireerituna õudusfilmist "Black Sabbath" panid nad ka bändile sama nime ja tegid sellenimelise loo. Ozzy ja Black Sabbathi kuulsus tuli aga pärast 1970. aastat, kui ansambel oli välja andnud oma esimese plaadi, mille peal oli üsna mitu hittlugu, nagu "Iron Man", "Paranoid" ja "War Pigs". Kiire edu mõjus Ozzyle aga halvasti. Ta hakkas kuritarvitama alkoholi ja narkootikume, mistõttu ta 1979. aastal Black Sabbathist välja visati. Lisaks lahutas ta ka oma esimese abielu. Ozzy langes sügavasse depressiooni ning istus nädalaid üksinda oma hotellitoas. Sealt avastas ta Black Sabbathi mänedžeri Don Ardeni tütar Sharon, kellest sai peagi Ozzy abikaasa. Ozzy jätkas muusikaga tegelemist ning pani kokku oma bändi The Ozzy Osbourne Band), mis andis 1980. aastal välja esimese albumi "Blizzard of Ozz". Seda saatis küllaltki suur edu ning Ozzy tõusis taas muusikamaailma esiotsa. Kuid 1982. aastal hukkus tema bändikaaslane ja hea sõber Randy Rhoads ning Ozzy langes taas depressiooni. Siiski suutis ta muusikaloomet jätkata, ehkki kaldus taas kohati liialt alkoholi manustama. 1990. aastad oli Ozzyle edukad. 1996. aastal asutas ta koos abikaasa Sharoniga Ozzfesti, millest on saanud üks populaarsemaid heavy-metal'i festivale. 1997. aastal liitus ta uuesti ka Black Sabbathiga. Selle klassikaline koosseis on tegutsenud koos juba pikemalt kui 1970. aastate oma. Samas jätkas Ozzy ka sooloesinemisi. 2007. aastal käis ta ka Eestis, kus andis 4. juunil 2007 kontserdi Saku Suurhallis. Viimane plaat, "Scream", ilmus Ozzyl 2010. aastal. Ozzy on abielus oma mänedžeri Sharoniga ning neil on kolm last: tütred Aimee (sündinud 1983) ja Kelly (sündinud 1984) ning poeg Jack (sündinud 1985). Esimesest abielust on Ozzyl kaks last, tütar Jessica Starshine Osbourne Hobbs (sündinud 1972) ja poeg Louis John Osbourne (sündinud 1975). "Black Sabbath" (1970) "Paranoid" (1970) "Master of Reality" (1971) "Black Sabbath, Vol. 4" (1972) "Sabbath Bloody Sabbath" (1973) "Sabotage" (1975) "Technical Ecstasy" (1976) "Never Say Die!" (1978) "Reunion" (1998) "Past Lives" (2002) "Blizzard of Ozz" (1980) "Diary of a Madman" (1981) "Speak of the Devil" (live; 1982) "Bark at the Moon" (1983) "The Ultimate Sin" (1986) "Tribute" (live; 1987) "No Rest for the Wicked" (1988) "Best of Ozz" (kogumik; 1989) "Just Say Ozzy" (live; 1990) "Ten Commandments" (kogumik; 1990) "No More Tears" (1991) "Live and Loud" (live; 1993) "Ozzmosis" (1995) "The Ozzman Cometh" (kogumik; 1997) "Down to Earth" (2001) "Live at Budokan" (live; 2002) "The Essential Ozzy Osbourne" (kogumik; 2003) "Prince of Darkness" (kogumik; 2005) "Under Cover" (kogumik; 2005) "Black Rain" (2007) "Scream" (2010) "Ordinary Man" (2020) "Patient Number 9" (2022)